Kutollo 19 | Beibele Inthaneteng | Phetolelo ya Lefase le Lefsa
19 Ka morago ga dilo tše ka kwa seo e kego ke lentšu le le hlabošago la lešaba le legolo la bao ba lego legodimong.+ Ba re: “Tumišang Jah!*+ Phološo+ le letago le matla ke tša Modimo wa rena,+
2 gobane dikahlolo tša gagwe ke tša therešo e bile di lokile.+ Gobane o ahlotše mogweba-ka-mmele yo mogolo yo a sentšego lefase ka bootswa bja gagwe, e bile o lefeleditše madi a bahlanka ba gagwe seatleng sa gagwe.”+
3 Gona moo ba re ka lekga la bobedi: “Tumišang Jah!+ Muši o tšwago go yena o kuelela go iša mehleng ya neng le neng.”+
4 Bagolo ba masomepedi-nne+ le dibopiwa tše di phelago tše nne+ ba wela fase ba rapela Modimo yo a bego a dutše+ sedulong sa bogoši, ba re: “Amene! Tumišang Jah!”+
5 Le gona, lentšu la tšwa sedulong sa bogoši la re: “Tumišang Modimo wa rena, lena bahlanka ba gagwe ka moka+ bao ba mmoifago, ba banyenyane le ba bagolo.”+
6 Ka kwa seo e kego ke lentšu la sehlopha se segolo le se e kego ke modumo wa meetse a mantši le se e kego ke medumo e matla ya legadima. Sehlopha seo se be se re: “Tumišang Jah,+ gobane Jehofa Modimo wa rena, Ramatlaohle+ o thomile go buša e le kgoši.+
7 A re thabeng re hlalaleng kudu re be re mo neeng letago+ gobane lenyalo+ la Kwana le tlile+ gomme mosadi wa yona o itokišitše.+
8 Ee, o dumeletšwe gore a apare seaparo sa linene e tagilego, e hlwekilego le e botse, gobane linene e botse e emela ditiro tša go loka tša bakgethwa.”+
9 A re go nna: “Ngwala o re: Go thaba bao ba laleditšwego+ selalelong sa lenyalo la Kwana.”+ Gape a re go nna: “A ke mantšu a therešo a Modimo.”+
10 Ge a re’alo ka wela fase pele ga dinao tša gagwe gore ke mo rapele.+ Eupša a re go nna: “O se ke wa dira bjalo!+ Nna ke upša ke le feela mohlankagotee le wena le bana beno bao ba nago le modiro wa go nea bohlatse ka Jesu.+ Rapela Modimo;+ gobane go nea bohlatse ka Jesu ke gona go tutueletšago boporofeta.”+
11 Ke moka ka bona legodimo le bulega gomme ka bona pere e tšhweu.+ Yo a e nametšego o bitšwa Mmotegi+ le Morereši+ gomme o ahlola le go lwa ka go loka.+
12 Mahlo a gagwe ke kgabo ya mollo+ gomme o rwele mefapahlogo e mentši hlogong ya gagwe.+ O na le leina+ le le ngwadilwego leo go sego yo a le tsebago, ge e se yena a nnoši,
13 o apere seaparo sa ka ntle seo se gašitšwego ka madi+ gomme leina leo a bitšwago ka lona ke Lentšu+ la Modimo.
14 Le gona, madira a legodimong a be a mo latela a nametše dipere tše tšhweu, a apere linene e tšhweu, e hlwekilego e botse.
15 Molomong wa gagwe go tšwa tšhoša e telele e bogale+ gore a otle ditšhaba ka yona, gomme o tla di buša ka molamo wa tšhipi.+ Godimo ga moo, o gatakela le segatelo sa morara+ sa bogale bja kgalefo ya Modimo+ Ramatlaohle.
16 Kobong ya gagwe ya ka ntle, ee, seropeng sa gagwe, o na le leina le le ngwadilwego le le rego: Kgoši ya dikgoši le Morena wa marena.+
17 Ka buša ka bona morongwa a eme letšatšing, a goeletša ka lentšu le le hlabošago a re go dinonyana ka moka+ tše di fofago sebakabakeng: “Etlang mo, kgobokanelang selalelo se segolo sa Modimo,
18 e le gore le je dinama+ tša dikgoši, dinama tša balaodi ba bahlabani, dinama tša banna ba matla,+ dinama tša dipere+ le tša bao ba di nametšego, le dinama tša bohle, tša ba ba lokologilego le tša bahlanka le tša ba banyenyane le ba bagolo.”
19 Ka bona sebata+ le dikgoši+ tša lefase le madira a tšona ba kgobokanetše go lwa+ le yo a nametšego pere+ le madira a gagwe.
20 Sebata+ sa swarwa, gwa swarwa le moporofeta wa maaka+ yo a bego a dira dipontšho pele ga sona+ tšeo ka tšona a bego a timetša bao ba amogetšego leswao+ la sebata le bao ba bego ba rapela seswantšho sa sona.+ Ba lahlelwa ka bobedi letsheng la mollo leo le tukago sebabole ba sa dutše ba phela.+
21 Eupša ba bangwe ka moka ba bolawa ka tšhoša e telele e tšwago molomong+ wa yoo a nametšego pere.+ Dinonyana ka moka+ tša khora+ dinama tša bona.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D66%26Chapter%3D19%26wtlocale%3DSE%26srcid=share⊂ject=Bala Beibele Inthaneteng